

Tárgy:  **Önkormányzati feladatellátást szolgáló fejlesztések támogatására (2017.) pályázat benyújtása**

**E L Ő T E R J E S Z T É S**

**Csemő Község Képviselőtestületének**

**2017. április 25-én tartandó ülésére**

Tisztelt Képviselő-testület!

A helyi önkormányzatokért felelős miniszter az államháztartásért felelős miniszterrel közösen az idei évben is **pályázatot hirdet önkormányzati feladatellátást szolgáló fejlesztések támogatására.**

A pályázható célok:

a) Kötelező önkormányzati feladatot ellátó intézmények fejlesztése, felújítása, (továbbiakban: intézményfejlesztés)

aa) Meglévő, bölcsődei ellátást nyújtó intézmény épületének vagy helyiségének infrastrukturális fejlesztése, felújítása

ab) 70%-os kapacitás kihasználtságot meghaladó óvodai nevelést végző intézmény infrastrukturális – kapacitás bővítéssel nem járó – fejlesztése, felújítása (a továbbiakban: óvodafejlesztés),

ac) Egészségügyi alapellátást szolgáló (háziorvosi, házi gyermekorvosi ellátás, védőnői szolgálat, fogorvosi alapellátás) épület vagy helyiség infrastrukturális fejlesztése, felújítása (a továbbiakban: egészségügyi fejlesztés)

ad) Közös önkormányzat székhely hivatalának infrastrukturális fejlesztése, felújítása (a továbbiakban: hivatalfejlesztés)

b) Óvodai, iskolai és utánpótlás sport infrastruktúra-fejlesztés, felújítás, vagy új sportlétesítmény létrehozása (továbbiakban: sportfejlesztés)

c) Belterületi utak, járdák, hidak felújítása

*A pályázati kiírás szerint: egy önkormányzat az a)-c) alpontok szerinti célok közül csak egyre nyújthat be pályázatot.*

Ez a kitétel, valamint a pályázható célterületek jelentősen lecsökkentik a „szabad álmodozás” lehetőségét:

Az a) célterület esetében:

* nincs bölcsődei ellátást nyújtó intézményünk,
* óvoda fejlesztésére nyertünk pályázatokat az adósságmentes pályázat mindkét fordulójában,
* a háziorvosi rendelőket nagyobb részben pályázati, kisebb részben saját forrásból felújítottuk,
* nem vagyunk közös önkormányzati hivatal.

Az ac) pont szerint az egészségügyi alapellátást szolgáló épület fejlesztése kapcsán szóba jöhet a fogorvosi rendelő felújítása, mint lehetséges cél.

Az a) pályázati célra rendelkezésre álló keretösszeg 2 milliárd forint, az elnyerhető támogatás maximális mértéke a fejlesztési költség 95 %-a.

A b) (sportfejlesztés) pont esetén legfeljebb egy (a sportról szóló 2004. évi I. törvény 77. § s) pontjában meghatározott) saját tulajdonú sportlétesítmény fejlesztésére igényelhető támogatás, amely maximum 20 millió forint. Itt megjegyzem, hogy az 500 millió forint keretösszeg országosan 30-40 pályázatot enged meg – itt elég kicsi az esély.

*Tavalyi évben erre pályáztunk – élőfüves kispálya kialakítására a Kossuth Lajos utca felőli zöldterületen – forráshiány miatt tartaléklistára kerültünk.*

A c) (utak, járdák felújítása) pont esetén a pályázható keretösszeg nem teszi lehetővé valamennyi belterületi út hengerelt aszfalttal történő felújítását. Ezen a célterületen 15 millió forint támogatás nyerhető, a keretösszeg 2,5 milliárd forint.

**A fentebb részletezett lehetőségek közül javaslom a fogorvosi rendelő felújítását.**

A belépő és váró helyiségek burkolatának cseréjét, falak festését, a vizesblokk és a rendelő fűtési rendszerének teljes felújítását.

A helyiségcsoport állapotfelmérése megtörtént, jelenleg a tervezői költségbecslésre és a műszaki leírásra várunk. A testületi ülésre a szükséges dokumentumok és adatok a Tisztelt Képviselők rendelkezésére fognak állni.

*A pályázat beadásának határideje: 2017. május 2. (elektronikusan) és május 3. (papír alapon).*

**A fentiekre tekintettel javaslom az alábbi tartalmú önkormányzati határozat elfogadását és közzétételét:**

**…/2017. (IV.25.) határozat**

**Csemő Község Önkormányzatának Képviselő-testülete pályázatot nyújt be az** **önkormányzati feladatellátást szolgáló fejlesztések támogatására kiírt pályázati felhívásra – a fogorvosi rendelő (2713 Csemő, Szt., István u. 29., belterület 175 hrsz.) felújítására.**

**A fejlesztéshez szükséges önerőt a 2017. évi költségvetési tartalékból biztosítja.**

**Felhatalmazza a polgármestert a pályázat benyújtására.**

**Határidő: május 31.**

**Felelős: polgármester**

Csemő, 2017. április 19.

Dr. Lakos Roland

polgármester